વાર્તા અમદાવાદમાં શરૂ થાય છે. હજી તો માંડ એકવીસ વર્ષની ઉંમરે પહોંચેલા રાહુલનું કહેવું છે કે તે તેની આજુબાજુ રહેલા આત્માને જોઈ શકે છે અને એની સાથે વાતો પણ કરી શકે છે. નૅચરલી રાહુલની વાતથી તેના પેરન્ટ્સ ગભરાઈ જાય છે. આત્મા અને ભૂતમાં તેમને વિશ્વાસ નથી અને એટલે જ તે દીકરાની વાતો સાંભળીને તેને સાઇકિયાટ્રિસ્ટ પાસે લઈ જાય છે. કેટલાંક સેશન કરવામાં આવે છે અને સેશનના અંતે ડૉક્ટર સાબિત કરવાની તૈયારી પર પહોંચે છે કે રાહુલને જે કોઈ તકલીફો છે એ બધી તકલીફ માનસિક છે, પણ એ માનસિક તકલીફની વાત હજી તો સામે આવે એ પહેલાં જ પેલી લેડી ડૉક્ટર સામે એવાં કેટલાંક સત્ય ખૂલે છે કે જે ડૉક્ટર જ નહીં, સમગ્ર દેશમાં સનસનાટી મચાવી દે છે. આ સત્ય અત્યંત રોમાંચક છે તો દિલ ધડકાવી દેનારાં પણ છે. નાટકના પ્રોડ્યુસર સંજય ગોરડિયા કહે છે, ‘નાટક ‘અદ્રશ્યમ્’ની મોટી ખાસિયત એ છે કે એમાં બે પ્રકારના ભય સતત સ્ટેજ પર ટકી રહ્યા છે. એક તો દેખીતો ભય અને બીજો અણદેખ્યો-અદૃશ્ય ભય. આ બન્ને ભય ઑડિયન્સને થ્રિલ આપવાનું કામ કરશે.’